Sharks beter in die nat weer, Bulle sukkel | Maroela Media
Curwin Bosch, speler van die wedstryd (Foto Youtube)
Die Sharks was beter en het verdien om te wen. Die telling was 18-5.
Met die oorwinning het die Sharks verseker dat hulle 'n tuis-halfeind sal kry terwyl die Blou Bulle nou van ander spanne afhanklik is om die halfeind te haal.
So graag as wat John Mitchell sy span sou wou sien hardloop met die nuwe patroon wat hulle aan 't vestig is, so moeilik was die omstandighede daarvoor.
Die Bulle se spelbreker Warrick Gelant het kwalik die bal in sy hande gehad en beslis nie van gebroke spel waar hy so gevaarlik is nie; en ook die diep skoppe het oor die gladde oppervlak geskiet en hanteerwerk agterlangs bemoeilik.
Die tuisspan het die swak lynstaanwerk van die Blou Bulle uitgebuit en heelwat balle daar omgekeer en andersins besit vir die Bulle baie moeilik gemaak.
Die Sharks was, veral in die eerste helfte in die skrums, veel beter daaraan toe. En by die afbreekpunte het die Bulle te dikwels hulle besit verloor omdat die Sharks met mening ingeklim het.
Met die bal en die veld wat uit die staanspoor nat was en toenemend so geword het, het die ervare Michael Claassens die spel foutloos gedikteer. Curwin Bosch was weer baie goed met sy opsies en met die besit wat die Sharks gewen en die Bulle verbrou het, kon daar net een wenner wees.
Handré Pollard het in die tweede helfte opgekom, 'n paar mooierige dinge gedoen nadat hy 'n afskop nie tien meter laat trek het nie, maar kon nie veel uitrig agter 'n pak wat min en swak besit gekry het nie.
Sharks (12) 18: Drieë: S'busiso Nkosi, Keegan Daniel. Doelskop: Curwin Bosch. Strafdoel: Bosch: Skepdoel: Bosch